ปตท.รับปันผลลูกรัก5.5พันล.
ปตท.สผ.ใจถึงแจก2.55บาท นักวิเคราะห์เชียร์ SCC-PTTEP
21 ส.ค. 2554

ปตท.สผ.ใจถึงแจก2.55บาท นักวิเคราะห์เชียร์ SCC-PTTEP
บริษัทหลักทรัพย์ (บล.) เครดิต สวิส ให้น้ำหนักการลงทุนในหุ้นบริษัท ปูนซิเมนต์ไทย (SCC) ที่มากกว่าตลาด ด้วยราคาเป้าหมาย 374 บาท เพราะเชื่อว่าอัตรากำไรจากธุรกิจปิโตรเคมียังอ่อนตัวในครึ่งหลังของปีนี้ แต่อัตรากำไร HDPE จะไม่ต่ำกว่า 400 เหรียญสหรัฐต่อตัน เพราะ SCC ได้เพิ่มปริมาณขายและจะได้รับผลดีจากวงจรขาขึ้นของอัตรากำไรตั้งแต่ครึ่งหลังปี 2554 เป็นต้นไป
บล.ซีแอลเอส คาดว่ารายได้จากยอดขายของ SCC ปีนี้จะขยายตัว 20-25% จากเป้าหมายเดิม 10% เช่นเดียวกับมุมมองของ SCC เนื่องจากความต้องการปิโตรเคมี กระดาษ และซีเมนต์ที่เพิ่มขึ้น 
สำหรับบริษัท ปตท. สำรวจและผลิตปิโตรเลียม (PTTEP) บล.เครดิต สวิส ประเมินหากราคาน้ำมันยังคงอยู่ในระดับนี้ คาดว่ากำไรสุทธิครึ่งปีหลังจะทรงตัวหรือต่ำกว่าครึ่งปีแรกที่ 21,087 ล้านบาท แม้ตั้งเป้าหมายจะตัดหนี้สูญ 1,000 ล้านบาท จากโครงการมอนทารา คาดว่าปริมาณขายจะทรงตัวหรือลดลงในไตรมาส 3 (ไม่นับรวมยอดขายน้ำมันดิบที่ออสเตรเลีย) 
บล.ภัทร แนะนำซื้อหุ้น SCC ให้ราคา 302 บาท และ 311 บาท สำหรับกระดานต่างประเทศในช่วง 12 เดือนข้างหน้า หลังกำไรครึ่งปีแรกทำได้ถึง 58% ของประมาณการทั้งปีนี้ของภัทร และกระแสเงินของบริษัทจะดีถึงปี 2555
คณะกรรมการ PTTEP มีมติจ่ายเงินปันผลระหว่างกาลปีนี้ในอัตราหุ้นละ 2.55 บาท ให้แก่ผู้ถือหุ้นที่มีชื่อในทะเบียนวันที่ 17 ส.ค. และจะจ่ายเงินในวันที่ 30 ส.ค. 2553 ซึ่งบริษัท ปตท. (PTT) ถือหุ้นใหญ่สุดจำนวน 2,167.5 ล้านหุ้น หรือ 65.42% จะได้รับเงินปันผลครั้งนี้ 5,527 ล้านบาท ทั้งนี้เงินปันผลคิดเป็นอัตราผลตอบแทน 1.71% 
ด้าน PTT และ PTTEP แจ้งว่า ในวันที่ 30 ก.ค. 2553 ทั้งสองบริษัทในฐานะผู้ซื้อ จะลงนามในสัญญาซื้อขายก๊าซธรรมชาติของแปลง M9 และบางส่วนของแปลง M11 กับบริษัท ปตท.สผ. อินเตอร์เนชั่นแนล ในปริมาณการซื้อขายตามสัญญา เท่ากับ 240 ล้านลูกบาศก์ฟุตต่อวัน โดยคาดว่าผู้ขายจะเริ่มผลิตได้ในปี 2556
บริษัท ไออาร์พีซี (IRPC) ในกลุ่ม ปตท. ฝีมือตก ไตรมาส 2 กำไรสุทธิ 1,185.77 ล้านบาท คิดเป็นกำไรหุ้นละ 0.06 บาท ลดลง 51% จากช่วงเดียวกันปีก่อน และรวม 6 เดือนแรกปีนี้กำไรสุทธิ 3,602.76 ล้านบาท หรือ 0.18 บาท ลดลง 10.91% 
สาเหตุที่ทำให้กำไรลดลง มาจากค่าใช้จ่ายทั้งหมด 765 ล้านบาท เพิ่มขึ้น 53% ซึ่งมากกว่ารายได้ที่เพิ่มขึ้น 42% เป็น 57,059.34 ล้านบาท และกำไรขั้นต้นก็ลดลง 30% เพราะราคาตลาดของน้ำมันดิบและผลิตภัณฑ์ที่สูงขึ้น 
ด้านค่าใช้จ่ายที่มากขึ้น มาจากค่าใช้จ่ายพนักงานเพิ่มขึ้นจำนวน 97 ล้านบาท ค่าที่ปรึกษาเพิ่มขึ้น 69 ล้านบาท 
คณะกรรมการบริษัท เบอร์ลี่ ยุคเกอร์ (BJC) มีมติอนุมัติให้เข้าซื้อหุ้นของบริษัท ไทย มาลายากลาส (TMG) จากมาลายา กล๊าส โปรดักส์ เอสดีเอ็น บีเอชดี มูลค่ารวมไม่เกิน 300 ล้านบาท
ตลาดหุ้นวันที่ 29 ก.ค. ดัชนีปิดที่ระดับ 854.59 จุด บวก 0.81 จุด มูลค่าการซื้อขายบางลง 27,623 ล้านบาท โดยต่างชาติซื้อต่อ 408 ล้านบาท ขณะที่สถาบันทิ้ง 1,515 ล้านบาท